KOMISIJOS ATASKAITA TARYBAI Pagal 2012–2013 m. Euratomo bendrąją programą remiamų branduolinės saugos ir saugumo mokslinių tyrimų speciali stebėsenos ataskaita /* COM/2013/0308 final */





KOMISIJOS ATASKAITA TARYBAI Pagal 2012–2013 m. Euratomo bendrąją programą remiamų branduolinės saugos ir saugumo mokslinių tyrimų speciali stebėsenos ataskaita 1. Įžanga 2012–2013 m. Europos atominės energijos bendrijos branduolinių mokslinių tyrimų ir mokymo veiklos bendrosios programos[1] (toliau – 7BP+2) 6 straipsnio 1 dalyje nustatyta, kad „2013 m. pradžioje Tarybai pateikiama speciali stebėsenos ataskaita, skirta Bendrojoje programoje numatytai branduolinės saugos ir saugumo veiklai įgyvendinti.“ Pateikdama šią ataskaitą, prie kurios pridedamas tarnybų darbinis dokumentas[2] Komisija įvykdė prievolę pateikti ataskaitą. Ši ataskaita apima netiesioginius veiksmus, kuriuos vykdo Komisijos Mokslinių tyrimų ir inovacijų generalinis direktoratas, ir tiesioginius veiksmus, kuriuos vykdo Jungtinis tyrimų centras (JRC). Joje apžvelgiama mokslinių tyrimų, susijusių su branduoline sauga ir saugumu, taip pat radiacine sauga, veikla. Branduolinės saugos mokslinių tyrimų tikslas – apsaugoti žmones ir aplinką nuo neigiamo jonizuojančiosios spinduliuotės poveikio. Jie svarbūs rengiant įvairias nuostatas – nuo branduolinių objektų projektavimo iki statybos, eksploatavimo ir galutinio eksploatavimo nutraukimo, įskaitant radioaktyviųjų atliekų tvarkymą. Radiacinė sauga susijusi su apsauga nuo jonizuojančiosios spinduliuotės ir saugiu jos naudojimu, įskaitant medicininio vizualizavimo techniką ir terapiją, taip pat spinduliuotės šaltinių naudojimą pramoninei radiografijai. Branduolinio saugumo moksliniai tyrimai apima saugos priemonių tikrinimą, branduolinio ginklo aptikimą ir kelio jo platinimui užkirtimą, taip pat piktavališkų veiksmų, susijusių su branduolinėmis ir radioaktyviomis medžiagomis, nustatymą ir reagavimą į tokius veiksmus; šie tyrimai atliekami tik vykdant Jungtinio tyrimų centro tiesioginius veiksmus. Be to, svarbu pabrėžti, kad Euratomo branduolinės saugos ir saugumo mokslinių tyrimų veikla apima ne vien klausimus, susijusius su elektros energijos gamyba, bet ir jonizuojančiosios spinduliuotės naudojimo įvairiose mokslinių tyrimų, pramonės, sveikatos ir medicinos srityse klausimus. 2. Pagrindinės išvados Po avarijų Fukušimoje 2011 m., bendras Euratomo 2012–2013 m. branduolinių mokslinių tyrimų ir mokymo veiklos bendrosios programos tikslas perorientuotas į branduolinę saugą ir saugumą. Pridedamame tarnybų darbiniame dokumente pateikiama išsami informacija apie svarbiausią mokslinių tyrimų veiklą, vykdytą siekiant šio tikslo, atliekant tiesioginius ir netiesioginius veiksmus. 2.1. Bendri moksliniai tyrimai Branduolio dalijimosi mokslinių tyrimų srityje netiesioginiai veiksmai apima tokią veiklą: radioaktyviųjų atliekų tvarkymą, reaktorių sistemas, radiacinę saugą, infrastruktūras, žmogiškuosius išteklius, judumą ir mokymą, taip pat kompleksinius veiksmus. Su sauga susijusi Euratomo programos dalis buvo laikoma labai svarbiu prioritetu ankstesnėje 2007–2011 m. septintojoje bendrojoje programoje (toliau – 7BP). 2011 m Tarybai nusprendus perorientuoti tikslus, 2012 m. ir 2013 m. Euratomo darbo programose visas dėmesys skiriamas branduolinei saugai. Todėl padidėjo saugos aspektų svarba ir daugiau kaip 90 % išteklių skirta bendrų mokslinių tyrimų ir bendradarbiavimo mokslinių tyrimų srityje veiksmams. Poreikiu užtikrinti koordinavimą su kitomis nebranduolinėmis ir kompleksinėmis sritimis galima paaiškinti, kodėl šis procentas nesiekė 100. Atsižvelgiant į remiamų sričių perskirstymą, 7BP+2 programoje padidinta santykinė infrastruktūrų, žmogiškųjų išteklių ir kompleksinių veiksmų svarba, kad Europoje būtų galima gilinti pagrindines žinias saugos srityje. 2.2. Tiesioginiai veiksmai Pagrindine JRC veikla remiamas Komisijos ir valstybių narių siekis vykdyti Euratomo sutarties įsipareigojimus šiose srityse: branduolinių atliekų tvarkymo ir poveikio aplinkai; branduolinių objektų saugos ir kuro ciklo; branduolinio saugumo, apsaugos priemonių ir branduolinio ginklo neplatinimo. Įgyvendinant 7BP ir 7BP+2 vykdyta ir kompleksinė veikla, kaip antai tarptautinio bendradarbiavimo, standartizavimo, švietimo ir mokymo. Mokslinių tyrimų ir technologinės plėtros veikla buvo vykdoma pagal kiekvieną temą. Taip pat buvo tobulinami moksliniai ir (arba) techniniai duomenys, o konkrečiais atvejais – remiama Euratomo politika. Darbo programa buvo suderinta, kad būtų išlaikyta gera mokslinės veiklos rezultatų, suinteresuotųjų šalių prašomų rezultatų ir ad hoc paramos politikai pusiausvyra. 2011 m. nedelsiant sureagavus į avariją Fukušimoje ir atlikus perorientavimą, 2012 ir 2013 m. JRC veikla branduolinės saugos srityje dar labiau sustiprinta. Pavyzdžiui, svarbiu prioritetu tapo parama įgyvendinti ES branduolinėse elektrinėse testavimo nepalankiausiomis sąlygomis tarpusavio vertinimą. JRC taip pat pradėjo vykdyti naują veiklą, susijusią su branduolinių avarijų modeliavimu ir didelių avarijų valdymu, kad prisidėtų prie šios srities mokslinių tyrimų veiklos, kurią po Fukušimos vykdo ES ir Tarptautinė atominės energijos agentūra (TATENA). Saugumo srityje nustatytas svarbus prioritetas prisidėti prie ES ChBRB (cheminių, biologinių, radiologinių ir branduolinių) veiksmų plano įgyvendinimo ir remti Vystymosi ir bendradarbiavimo generalinio direktorato ChBRB kompetencijos centrų steigimą už ES ribų. Be to, į JRC branduolinę veiklą įtraukti branduolinių elektrinių eksploatavimo nutraukimo moksliniai tyrimai, daugiausia dėmesio skiriant susijusiam švietimui ir mokymui. Šiai JRC iniciatyvai tvirtai pritarė Europos Parlamentas. 3. Išvados Po 2011 m. Fukušimos įvykių Taryba nutarė, kad Euratomo moksliniai tyrimai branduolio dalijimosi srityje turėtų būti labiau sutelkti į saugos ir saugumo aspektus. Prie šios ataskaitos pridedamame tarnybų darbiniame dokumente parodoma, kad mokslinių tyrimų pastangos veiksmingai perorientuotos pagal 2012–2013 m. Euratomo programą. [1] Tarybos sprendimas 2012/93/Euratom, OL L 47/25, 2012 m. vasario 18 d. [2] Tarnybų darbinis dokumentas (SWD(2013) 187 final). Pagal 2012–2013 m. Euratomo bendrąją programą remiamų branduolinės saugos ir saugumo mokslinių tyrimų speciali stebėsenos ataskaita